ബീഹാറില് വിഷമദ്യ ദുരന്തം 10 പേര് മരിച്ചു 14 പേരുടെ സ്ഥിതി അതീവ ഗുരുതരം പട്ന: ബീഹാറില് വെസ്റ്റ് ചമ്ബാരന്, ഗോപാല്ഗഞ്ച് എന്നീ ജില്ലകളില് ഉണ്ടായ വിഷമദ്യ ദുരന്തത്തില് പത്ത് പേര് മരിച്ചു. പതിനാല് പേരുടെ നില അതീവ ഗുരുതരമായതിനാല് മരണ സംഖ്യ ഇനിയും ഉയരുമെന്നാണ് റിപ്പോര്ട്ട്. വെസ്റ്റ് ചമ്ബാരനില് ആറ് മരണവും ഗോപാല്ഗഞ്ചില് നാല് മരണവുമാണ് റിപ്പോര്ട്ട് ചെയ്തത്. ഇതോടെ ചൊവ്വാഴ്ച മുതല് ഇന്നു വരെ സംസ്ഥാനത്ത് വിഷമദ്യ ദുരന്തത്തെ തുടര്ന്ന് മരിച്ചവരുടെ എണ്ണം 15 ആയെന്ന് പോലീസ് അറിയിച്ചു. വിഷപദാര്ത്ഥം കഴിച്ചതാണ് മരണകാരണം എന്നാണ് പ്രാഥമിക നിഗമനം. സംഭവത്തെ കുറിച്ചുള്ള കൂടുതല് വിവരം ലഭിക്കുന്നതിനായി മരിച്ചവരുടെ മൃതദേഹം പോസ്റ്റ് മോര്ട്ടത്തിനയച്ചതായും പോലീസ് കൂട്ടിച്ചേര്ത്തു. ബച്ച യാദവ്, മഹാരാജ് യാദവ്, ഹനുമത് റായ്, മുകേഷ് പാസ്വാന്, രാം പ്രകാശ് റാം, ജവാഹിര് സഹാനി എന്നിവരാണ് വെസ്റ്റ് ചമ്ബാരനില് മരിച്ചത്. ഗോപാല്ഗഞ്ചില് 12ഓളം ആളുകളെ കടുത്ത തലവേദന, കാഴ്ച മങ്ങല്, ഛര്ദ്ദി എന്നിവയെ തുടര്ന്നാണ് ആശുപത്രിയില് പ്രവേശിപ്പിച്ചത്. മദ്യം കഴിച്ചയുടന് ഇവര്ക്ക് ദേഹാസ്വാസ്ഥ്യം അനുഭവപ്പെട്ടതായി കുടുബാംഗങ്ങള് പറഞ്ഞു. ഗോപാല്ഗഞ്ചില് ഇതുവരെ 9 പേര് വിഷമദ്യ ദുരന്തത്തെ തുടര്ന്ന് മരിച്ചതായി ജില്ലാ മജിസ്ട്രേറ്റ് അറിയിച്ചു. സംഭവത്തിന് പിന്നില് പ്രവര്ത്തിച്ചെന്ന് കരുതപ്പെടുന്ന നാലുപേരെ പോലീസ് അറസ്റ്റ് ചെയ്തിട്ടുണ്ട്. വെസ്റ്റ് ചമ്ബാരനില് ഇതിനു മുന്പും വിഷമദ്യ ദുരന്തമുണ്ടായിട്ടുണ്ട്.